CELEX: 32017R1409
Language: et
Date: 2017-08-01 00:00:00
Title: Komisjoni rakendusmäärus (EL) 2017/1409, 1. august 2017, millega muudetakse rakendusmäärust (EL) nr 75/2013 ja määrust (EÜ) nr 951/2006 suhkrusektoris täiendavate imporditollimaksude kohaldamise ning isoglükoosi ja teatavate siirupite sahharoosisisalduse arvutamise osas

2.8.2017   
            
            
               ET
            
            
               Euroopa Liidu Teataja
            
            
               L 201/21
            
         KOMISJONI RAKENDUSMÄÄRUS (EL) 2017/1409,
   1. august 2017,
   millega muudetakse rakendusmäärust (EL) nr 75/2013 ja määrust (EÜ) nr 951/2006 suhkrusektoris täiendavate imporditollimaksude kohaldamise ning isoglükoosi ja teatavate siirupite sahharoosisisalduse arvutamise osas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 182 lõiget 4,
   ning arvestades järgmist:
   
               (1)
            
            
               Komisjoni määruse (EÜ) nr 951/2006 (2) artikliga 36 on ette nähtud täiendavad imporditollimaksud, mida kohaldatakse teatavate toodete suhtes suhkrusektoris.
            
         
               (2)
            
            
               Sel ajal valitsenud turutingimusi ja prognoosi arvesse võttes on komisjoni rakendusmääruses (EL) nr 75/2013 (3) sätestatud mitme suhkrutoote suhtes täiendava imporditollimaksu kohaldamata jätmine kvoodisüsteemi kehtivuse lõpuni 30. septembril 2017.
            
         
               (3)
            
            
               Vastavalt määruse (EL) nr 1308/2013 artikli 182 lõikele 2 ei kehtestata täiendavaid imporditollimakse, kui import tõenäoliselt liidu turgu ei häiri või kui nende mõju oleks kavandatava eesmärgiga võrreldes ebaproportsionaalne. Pärast suhkrukvootide kaotamist on jätkuvalt ebatõenäoline, et ühises tollitariifistikus kehtestatud imporditollimaksudega hõlmatud suhkrutoodete import hakkaks liidu turgu häirima. Seepärast ei tuleks kõnealuse impordi suhtes kehtestada täiendavaid tollimakse, välja arvatud juhul, kui turuolukord selles osas märgatavalt muutub.
            
         
               (4)
            
            
               Seepärast tuleks pikendada rakendusmääruses (EL) nr 75/2013 sätestatud mitme suhkrutoote suhtes täiendava imporditollimaksu kohaldamata jätmist.
            
         
               (5)
            
            
               Määruse (EÜ) nr 951/2006 artikli 42 lõigetes 2, 3 ja 4 sätestatud isoglükoosi ja teatavate siirupite sahharoosisisalduse arvutusmeetodid integreeritakse selgemal ja ajakohastatud kujul nõukogu määruse (EMÜ) nr 2658/87 (4) I lisasse alates 1. oktoobrist 2017 komisjoni rakendusmäärusega (EL) 2017/1344 (5). Seepärast tuleks kõnealused sätted määrusest (EÜ) nr 951/2006 välja jätta.
            
         
               (6)
            
            
               Rakendusmäärust (EL) nr 75/2013 ja määrust (EÜ) nr 951/2006 tuleks seepärast vastavalt muuta.
            
         
               (7)
            
            
               Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 75/2013 artiklis 1 asendatakse kuupäev „30. septembrini 2017“ kuupäevaga „30. septembrini 2022“.
   Artikkel 2
   Määruse (EÜ) nr 951/2006 artikli 42 lõiked 2, 3 ja 4 jäetakse välja.
   Artikkel 3
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Seda kohaldatakse alates 1. oktoobrist 2017.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 1. august 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 671.
   
      (2)  Komisjoni 30. juuni 2006. aasta määrus (EÜ) nr 951/2006, millega kehtestatakse nõukogu määruse (EÜ) nr 318/2006 üksikasjalikud rakenduseeskirjad kolmandate riikidega kauplemise suhtes suhkrusektoris (ELT L 178, 1.7.2006, lk 24).
   
      (3)  Komisjoni 25. jaanuari 2013. aasta rakendusmäärus (EL) nr 75/2013, millega kehtestatakse erand määrusest (EÜ) nr 951/2006 seoses tüüpiliste hindade ja täiendavate imporditollimaksude kohaldamisega suhkrusektoris teatavate toodete suhtes ja tunnistatakse kehtetuks rakendusmäärus (EL) nr 892/2012, millega määratakse kindlaks teatavate suhkrusektori toodete tüüpilised hinnad ja täiendav imporditollimaks 2012/2013. turustusaastaks (ELT L 26, 26.1.2013, lk 19).
   
      (4)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
   
      (5)  Komisjoni 18. juuli 2017. aasta rakendusmäärus (EL) 2017/1344, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa (ELT L 186, 19.7.2017, lk 3).